
PROJEKTVENDIM


Nr. _____, datë ____ . ____ . 2026


PËR
AMBALAZHIMIN, ETIKETIMIN, TRANSPORTIN, GJURMUESHMËRINË, MAGAZINIMIN E PËRKOHSHËM DHE DOKUMENTIN E DORËZIMIT TË MBETJEVE TË RREZIKSHME[footnoteRef:1] [1:  Ky vendim përafron plotësisht direktivën 2008/98/KE të Parlamentit Evropian dhe të Këshillit, datë 19 nëntor 2008, “Për mbetjet dhe shfuqizimin e disa direktivave”, të ndryshuar. Numri CELEX 32008L0098, Fletorja Zyrtare e Bashkimit Evropian, seria L, nr. 312, datë 22.11.2008, faqe 3–30.] 


Në mbështetje të nenit 100 të Kushtetutës dhe të neneve 40, pika 2, 42, pika 2, 44, pika 2, dhe 45, pika 7, të ligjit nr. 57/2025, “Për menaxhimin e integruar të mbetjeve”, me propozimin e ministrit të Mjedisit, Këshilli i Ministrave


VENDOSI:

KREU I
DISPOZITA TË PËRGJITHSHME

Neni 1
Objekti

1. Ky vendim përcakton:
a) masat që sigurojnë gjurmueshmërinë e mbetjeve të rrezikshme, nga krijimi deri në destinacionin përfundimtar të tyre, si dhe kontrollin e të dhënave për këto mbetje;
b) rregullat dhe standardet për ambalazhimin dhe etiketimin e mbetjeve të rrezikshme gjatë grumbullimit, transportit dhe magazinimit të përkohshëm;
c) masat për transportin e mbetjeve të rrezikshme, përfshirë regjistrimin paraprak të mjeteve të transportit në Agjencinë Kombëtare të Mjedisit;
d) ç) rregullat për dorëzimin e mbetjeve të rrezikshme, përfshirë formularin e dokumentit të dorëzimit.
2. Ky vendim përcakton gjithashtu detyrimet e personave fizikë dhe juridikë të përfshirë në menaxhimin e mbetjeve të rrezikshme, si dhe kërkesat për kontrollin dhe zbatimin e tij.

Neni 2
Qëllimi

Ky vendim ka për qëllim:
a) mbrojtjen e shëndetit të njeriut dhe të mjedisit gjatë menaxhimit të mbetjeve të rrezikshme;
b) garantimin e identifikimit të saktë, të ambalazhimit të sigurt dhe të etiketimit të qartë të mbetjeve të rrezikshme;
c) sigurimin e gjurmueshmërisë së mbetjeve të rrezikshme, nga krijuesi ose zotëruesi deri në destinacionin përfundimtar të tyre;
ç) parandalimin e rrjedhjeve, derdhjeve, përzierjes së papajtueshme, zjarreve, shpërthimeve dhe incidenteve të tjera.

Neni 3
Fusha e zbatimit

1. Ky vendim zbatohet për çdo person fizik ose juridik që krijon, zotëron, grumbullon, ambalazhon, etiketon, riambalazhon, transporton, magazinon përkohësisht, tregton, vepron si agjent, rikuperon ose asgjëson mbetje të rrezikshme.
2. Ky vendim zbatohet për mbetjet e rrezikshme me origjinë industriale, tregtare, institucionale, shëndetësore, bujqësore, ndërtimore dhe bashkiake, përfshirë pjesët e ndara të mbetjeve të rrezikshme shtëpiake, nga çasti i pranimit të tyre nga operatori i autorizuar.
3. Ky vendim nuk zbatohet për mbetjet e përziera të krijuara nga sektori familjar.

Neni 4
Përkufizime

1. Termat e përdorur në këtë vendim kanë të njëjtin kuptim me termat e përcaktuar në ligjin nr. 57/2025, “Për menaxhimin e integruar të mbetjeve”, si dhe sipas rastit, në legjislacionin e posaçëm në fuqi, përveç rasteve kur në këtë vendim parashikohet ndryshe.
2. Mbetje të rrezikshme klasifikohen mbetjet e shënuara me shenjën yll “*”, të miratuara me Vendimin nr. 402, datë 30.06.2021, të Këshillit të Ministrave, “Për miratimin e Katalogut të Mbetjeve”.
3. Për qëllime të këtij vendimi, termat e mëposhtëm kanë këto kuptime:
a) “Dorëzues” është krijuesi ose zotëruesi i mbetjeve të rrezikshme, përfshirë grumbulluesin, tregtarin, agjentin ose operatorin e autorizuar, që ia dorëzon mbetjet e rrezikshme një personi tjetër;
b) “Etiketim” është vendosja mbi ambalazh, mjet transporti ose zonë magazinimi e informacionit, e shenjave të rrezikut, e kodeve, e simboleve dhe e të dhënave të tjera që kërkon ky vendim;
c) “Konsolidim” është bashkimi në një ambalazh të vetëm i mbetjeve të rrezikshme me të njëjtin kod dhe të pajtueshme ndërmjet tyre, pa ndryshuar përbërjen dhe vetitë e tyre të rrezikshme;
ç)  “Marrës në dorëzim” është personi që merr mbetjet e rrezikshme nga dorëzuesi, në vendin e destinacionit të shënuar në dokumentin e dorëzimit;
d) “Mbajtje dytësore” është ledhi, tabakaja, rezervuari ose çdo strukturë tjetër e papërshkueshme që mbledh dhe mban rrjedhjet ose derdhjet nga ambalazhi ose nga depozita;
dh) “Mbetje e papajtueshme” është mbetja që, kur përzihet ose ruhet së bashku me një mbetje ose material tjetër, mund të reagojë në mënyrë të rrezikshme ose të rrisë rrezikun për shëndetin e njeriut ose për mjedisin;
e) “Operator i autorizuar” është personi fizik ose juridik i pajisur me leje mjedisi, licencë, autorizim ose regjistrim, sipas legjislacionit në fuqi për licencat, autorizimet dhe lejet, për veprimtarinë përkatëse të menaxhimit të mbetjeve.


KREU II
KLASIFIKIMI, IDENTIFIKIMI DHE NDARJA SIPAS KATEGORIVE

Neni 5
Identifikimi dhe klasifikimi i mbetjeve të rrezikshme

1. Krijuesi ose zotëruesi i mbetjeve siguron identifikimin dhe klasifikimin e mbetjeve të rrezikshme përpara grumbullimit, ambalazhimit dhe etiketimit, magazinimit të përkohshëm, transportit ose trajtimit të tyre.
2. Identifikimi dhe klasifikimi i mbetjeve të rrezikshme kryhen të paktën sipas:
a) origjinës së mbetjes dhe procesit nga i cili krijohet;
b) përbërjes ose përbërësve kryesorë të njohur;
c) kodit të mbetjes sipas katalogut të mbetjeve;
ç)   vetive të rrezikshme të mbetjes;
d) gjendjes fizike dhe karakteristikave të tjera që ndikojnë në ambalazhimin dhe etiketimin, magazinimin, transportin dhe trajtimin e saj;
dh) rreziqeve kryesore për shëndetin e njeriut dhe mjedisin.
3. Në rastet kur të dhënat e disponueshme nuk janë të mjaftueshme  për përcaktimin e saktë të klasifikimit të mbetjes, krijuesi ose zotëruesi i saj siguron kryerjen e analizave, testimeve ose verifikimeve teknike të nevojshme për karakterizimin dhe klasifikimin e saj. Analizat, testimet ose verifikimet kryhen nga laboratorë të akredituar për metodat përkatëse të testimit, sipas legjislacionit në fuqi për akreditimin.
4. Krijuesi ose zotëruesi i mbetjes ka detyrim të përballojë kostot e analizave, testimeve ose verifikimeve teknike si dhe të raportojë pranë Agjencisë Kombëtare të Mjedisit informacionin dhe dokumentacionin teknik që mbështet karakterizimin dhe klasifikimin e mbetjes. 
5. Kur, pas vlerësimit të informacionit të disponueshëm dhe, sipas rastit, të analizave, testimeve ose verifikimeve teknike, mbetet pasiguri për klasifikimin e mbetjes ose për praninë e vetive të rrezikshme, krijuesi ose zotëruesi i saj zbaton masat e pikës 1, të nenit 8, të këtij vendimi, deri në përcaktimin e klasifikimit të saktë dhe përfundimtar.
6. Krijuesi ose zotëruesi i mbetjes detyrohet të ruajë këtë informacion dhe dokumentacion  për një periudhë jo më pak se 3 (tre) vjet he ta vërë atë në dispozicion Agjencisë Kombëtare të Mjedisit dhe strukturës përgjegjëse për inspektimin në fushën e mjedisit, sa herë që kërkohet prej tyre. 

Neni 6
Ndarja sipas kategorive

1. Mbetjet e rrezikshme ndahen sipas kategorive përpara ambalazhimit dhe etiketimit, magazinimit, transfertës ose trajtimit të tyre, në mënyrë që të parandalohet përzierja e mbetjeve të papajtueshme dhe të pakësohen rreziqet për shëndetin e njeriut dhe mjedisin.
2. Ndarja sipas kategorive kryhet duke marrë parasysh të paktën:
a) vetitë e rrezikshme të mbetjes;
b) gjendjen fizike të saj;
c) përbërjen dhe pajtueshmërinë kimike;
ç)   kërkesat e posaçme për ambalazhimin dhe etiketimin, magazinimin, transportin ose trajtimin;
d) rrezikun e reaksioneve të rrezikshme në rast kontakti me mbetje ose materiale të tjera.
3. Mbetjet e ndezshme, oksiduese, korrozive, toksike, reaktive, infektive ose të kategorive të tjera të papajtueshme ruhen dhe menaxhohen veçmas, në ambalazhe, enë ose zona magazinimi të ndara.
4. Mbetjet që mund të reagojnë me njëra-tjetrën në mënyrë që të krijojnë rrezik për shëndetin e njeriut, sigurinë ose mjedisin nuk vendosen në të njëjtin ambalazh, kontejner ose zonë magazinimi.
5. Krijuesi, zotëruesi dhe operatori i autorizuar sigurojnë që ambalazhet, kontejnerët dhe zonat e magazinimit të jenë të identifikuara qartë sipas kategorive të mbetjeve që përmbajnë.

Neni 7
Mbetjet me klasifikim të papërcaktuar
1. Për mbetjet, klasifikimi i të cilave nuk është përcaktuar përfundimisht, krijuesi ose zotëruesi i tyre, deri në marrjen e rezultateve të analizës ose të verifikimit:
a) i ambalazhon në enë të përshtatshme, të qëndrueshme dhe të mbyllura, që parandalojnë rrjedhjet dhe çlirimin e përmbajtjes;
b) i etiketon qartë, me shënimin “Klasifikimi në verifikim” dhe me paralajmërimet për rreziqet e mundshme;
c) i ruan të ndara nga mbetjet dhe substancat e papajtueshme, në një zonë të sigurt, të kontrolluar dhe të shënjuar qartë;
ç)  kufizon manipulimin e tyre dhe nuk i përzien e nuk i trajton në mënyrë që rrit rrezikun për shëndetin e njeriut dhe mjedisin.
2. Në rastet kur krijuesi ose zotëruesi i mbetjeve nuk identifikohet dhe mbetjet paraqesin rrezik të menjëhershëm për mjedisin ose shëndetin e njeriut, struktura përgjegjëse për inspektimin në fushën e mjedisit njofton bashkinë në territorin administrativ të së cilës ndodhen mbetjet, e cila merr masat e nevojshme për izolimin, sigurimin, riambalazhimin, rietiketimin, grumbullimin dhe transferimin e tyre për trajtim, në përputhje me legjislacionin në fuqi 

KREU III
KËRKESA TË PËRGJITHSHME PËR AMBALAZHIMIN DHE ETIKETIMIN

Neni 8
Kërkesa të përgjithshme

1. Identiteti i mbetjes së rrezikshme ruhet gjatë gjithë zinxhirit të menaxhimit të saj.
2. Krijuesi, zotëruesi dhe operatori i autorizuar, për mbetjet e rrezikshme që kanë në zotërim, zbatojnë kërkesat e neneve 8 deri në 16 të këtij vendimi dhe marrin masat e parashikuara në to për të parandaluar rrjedhjen, plasjen, shpërndarjen, avullimin, kontaktin e papajtueshëm, ndezjen dhe ekspozimin.

Neni 9
Kërkesat për ambalazhimin

1. Mbetjet e rrezikshme vendosen vetëm në ambalazh që është:
a) i përshtatshëm për sasinë dhe gjendjen fizike të mbetjes;
b) rezistent ndaj veprimit kimik ose fizik të mbetjes;
c) i fortë, i padëmtuar, i mbyllshëm dhe i papërshkueshëm nga rrjedhjet;
ç)  i aftë të parandalojë daljen e përmbajtjes gjatë grumbullimit, ngarkimit, transportit dhe magazinimit të përkohshëm.
2. Ambalazhi mbahet i mbyllur, përveç rasteve kur hapja është e nevojshme për mbushje, zbrazje, kontroll, trajtim të autorizuar, inspektim ose marrje mostrash.
3. Ambalazhi i dëmtuar, i korroduar, i deformuar ose i papërshtatshëm, që nuk garanton sigurinë dhe integritetin e mbetjes së rrezikshme, nuk përdoret.
4. Ambalazhi nuk mbushet mbi kapacitetin e tij të sigurt dhe në të lihet hapësira e nevojshme për të shmangur derdhjet, zgjerimin termik ose rritjen e presionit të brendshëm, kur kjo është e zbatueshme.
5. Në rast dëmtimi ose humbjeje të integritetit të ambalazhit, mbetja e rrezikshme kalohet pa vonesë në një ambalazh tjetër të përshtatshëm dhe të sigurt, duke ruajtur identifikimin dhe gjurmueshmërinë e saj, dhe etiketohet sipas nenit 11 të këtij vendimi.
6. Kur mbetjet e rrezikshme i nënshtrohen transportit sipas legjislacionit për transportin e mallrave të rrezikshme, ambalazhimi, shënjimi dhe etiketimi i tyre janë në përputhje me legjislacionin në fuqi për transportin e mallrave të rrezikshme, sipas mënyrës së transportit.

Neni 10
Pajtueshmëria e ambalazhit

1. Materiali i ambalazhit është kimikisht dhe fizikisht i pajtueshëm me mbetjen e rrezikshme që përmban.
2. Mbetjet e lëngshme ambalazhohen në enë hermetike dhe rezistente ndaj rrjedhjes.
3. Mbetjet në formë pluhuri, të brishta ose të paqëndrueshme ambalazhohen në mënyrë që të parandalohet shpërndarja e tyre. 
4. Mbetjet e mprehta, korrozive, të ndezshme, oksiduese, reaktive ose toksike ambalazhohen në ambalazhe të posaçme, të përshtatshme me natyrën e tyre.
5. Kërkesat minimale për ambalazhimin sipas llojit të mbetjes së rrezikshme përcaktohen në shtojcën 1, që i bashkëlidhet këtij vendimi dhe është pjesë përbërëse e tij.

Neni 11
Kërkesa për etiketimin

1. Çdo ambalazh, enë, depozitë, kontejner për volume të mëdha ose ambalazh i jashtëm që përmban mbetje të rrezikshme pajiset me etiketë të dukshme, të lexueshme, të qëndrueshme dhe të pashlyeshme.
2. Etiketa përmban të paktën:
a) shënimin “MBETJE TË RREZIKSHME” në gjuhën shqipe dhe në gjuhën angleze;
b) kodin e mbetjes sipas katalogut të mbetjeve;
c) përshkrimin e mbetjes;
ç) emrin, adresën dhe kontaktet e krijuesit ose të zotëruesit;
d) origjinën e mbetjes, me përshkrimin e vendit ose të procesit të krijimit;
dh) datën e ambalazhimit ose të fillimit të magazinimit;
e) vetinë ose vetitë kryesore të rrezikshme;
ë) sasinë neto ose bruto;
f) numrin unik të ambalazhit ose të lotit;
g) gjendjen fizike të mbetjes, si: pluhur, trup i ngurtë, masë viskoze, pastë, llum, lëng, gaz ose formë tjetër përkatëse;
gj) masat kryesore të kujdesit në rast emergjence, kur është e nevojshme.
3. Kur legjislacioni për transportin e mallrave të rrezikshme kërkon shenja ose kode, përfshirë numrin e identifikimit të Organizatës së Kombeve të Bashkuara (numri OKB), emërtimin e saktë për transport ose etiketat e klasave të rrezikut, këto vendosen përveç të dhënave të pikës 2 të këtij neni, në përputhje me atë legjislacion.
4. Për mbetjet e përbëra nga disa fraksione ose përbërës, etiketa dhe dokumentacioni mbështeten në klasifikimin e vërtetuar sipas legjislacionit në fuqi për menaxhimin e integruar të mbetjeve. Deri në vërtetimin e plotë të klasifikimit zbatohen masat e pikës 1, të nenit 7, të këtij vendimi, të cilat rishikohen në bazë të rezultateve të klasifikimit.
Neni 12
Riambalazhimi, rietiketimi dhe konsolidimi

1. Riambalazhimi ose konsolidimi i mbetjeve të rrezikshme kryhet vetëm nga personel i trajnuar, sipas nenit 25 të këtij vendimi, dhe vetëm kur identiteti i mbetjes është i njohur dhe pajtueshmëria është verifikuar.
2. Çdo ambalazh i ri pajiset me etiketë të re dhe me numër të ri unik të ambalazhit.

Neni 13
Forma dhe gjuha e etiketës

1. Etiketa e mbetjeve të rrezikshme hartohet në gjuhën shqipe, pa cenuar shkronjën “a”, të pikës 2, të nenit 11, të këtij vendimi, me informacion të qartë, të plotë dhe lehtësisht të kuptueshëm për identifikimin e mbetjes dhe të rreziqeve që ajo paraqet.
2. Etiketa vendoset drejtpërdrejt mbi ambalazh ose mbi një mbajtëse të fiksuar fort në të, në mënyrë që të mos shkëputet, të mos dëmtohet dhe të mos humbasë gjatë manipulimit, magazinimit dhe transportit.
            3. Etiketa e ambalazhit të çdo mbetjeje të rrezikshme duhet të përmbajë simbolet, piktogramet dhe paralajmërimet përkatëse, të cilat identifikojnë karakteristikat e rrezikshmërisë së mbetjes, në përputhje me klasifikimin e saj dhe me legjislacionin në fuqi. Këto elemente vendosen në mënyrë të dukshme dhe të lexueshme, në përputhje me kërkesat e zbatueshme për paketimin, etiketimin dhe transportin e mbetjeve të rrezikshme. 
4. Etiketa me shkrim dore lejohet vetëm kur është plotësisht e lexueshme, e qëndrueshme dhe rezistente ndaj lagështirës dhe gërryerjes.
5. Ngjyra, paraqitja grafike dhe madhësia e etiketës janë të tilla që etiketa të jetë lehtësisht e dukshme dhe teksti të lexohet qartë kur ambalazhi ndodhet në pozicion normal. Etiketa fiksohet në ambalazh në mënyrë që të mbetet e pranishme dhe e lexueshme gjatë gjithë kohës së ruajtjes dhe të transportit, deri në heqjen e plotë të mbetjes nga ambalazhi.
6. Etiketa është e mbrojtur ose e prodhuar nga material rezistent ndaj ndikimeve atmosferike, konsumimit fizik dhe veprimit të mbetjes që përmban ambalazhi.
7. Modeli dhe përmasat minimale të etiketës përcaktohen në shtojcën 2, që i bashkëlidhet këtij vendimi dhe është pjesë përbërëse e tij.


KREU IV
MAGAZINIMI I PËRKOHSHËM

Neni 14
Kërkesat dhe kushtet për magazinimin e përkohshëm

1. Mbetjet e rrezikshme magazinohen përkohësisht vetëm në zona të caktuara, të sigurta dhe të përshtatshme për natyrën dhe sasinë e tyre.
2. Zonat e magazinimit të përkohshëm:
a) kanë sipërfaqe të papërshkueshme;
b) kanë masa për mbajtjen dytësore të rrjedhjeve, për mbetjet e lëngshme ose për mbetjet që mund të çlirojnë lëngje;
c) mbrohen nga kushtet atmosferike, kur kjo kërkohet nga natyra e mbetjes;
ç)   parandalojnë hyrjen e paautorizuar;
d) mundësojnë kontrollin dhe trajtimin e sigurt të ambalazheve;
 dh) janë të pajisura me mjete të përshtatshme për reagim ndaj derdhjeve, zjarrit dhe emergjencave të tjera.
3. Magazina ose zona e magazinimit të mbetjeve të rrezikshme është e rrethuar, e siguruar fizikisht, e mbyllur dhe nën mbikëqyrje të vazhdueshme.
4. Mbetjet e rrezikshme ruhen në depozita, enë ose mjete të tjera mbajtëse të përshtatshme, të mbyllura dhe të ndërtuara prej materiali që siguron papërshkueshmëri dhe mbrojtje të përshtatshme nga ndikimet atmosferike.
5. Enët dhe përbërësit e tyre janë rezistentë ndaj mbetjes së rrezikshme që përmbajnë, mirëmbahen e pastrohen rregullisht dhe nuk përdoren pas përfundimit të afatit të përdorimit të tyre.
6. Enët dhe përbërësit e tyre kontrollohen periodikisht për dëmtime, rrjedhje, korrozion ose forma të tjera dëmtimi. Kur konstatohet defekt teknik, korrozion ose dëmtim i dukshëm, mbetja kalohet menjëherë dhe në mënyrë të sigurt në enë teknikisht të rregullt, sipas pikës 5, të nenit 9 të këtij vendimi.
7. Mbetjet e lëngshme ruhen në enë të vendosura mbi ose brenda sistemeve të papërshkueshme të mbajtjes dytësore, me kapacitet të mjaftueshëm për të mbajtur të paktën vëllimin e përmbajtjes në rast rrjedhjeje ose aksidenti.
8. Mbetjet e papajtueshme magazinohen të ndara nga njëra-tjetra dhe, kur ndodhen në afërsi, ndahen me barriera, mure, ndarje ose mjete të tjera të sigurta fizike.
9. Magazinimi organizohet në mënyrë që të garantohet qasje e lirë dhe e sigurt për kontroll, riambalazhim, rietiketim, matje, marrje mostrash dhe transport.
10. Operatori i autorizuar që kryen magazinimin e përkohshëm cakton, për çdo njësi ose zonë magazinimi, një person përgjegjës për mbikëqyrjen e kushteve të magazinimit dhe zbatimin e kërkesave të këtij vendimi. Personi përgjegjës trajnohet sipas nenit 25 të këtij vendimi.
11. Kërkesat minimale teknike për zonat e magazinimit të përkohshëm përcaktohen në shtojcën 3, që i bashkëlidhet këtij vendimi dhe është pjesë përbërëse e tij.

Neni 15
Sinjalistika e zonave të magazinimit

1. Zonat e magazinimit të përkohshëm të mbetjeve të rrezikshme pajisen me sinjalistikë të dukshme, të qartë dhe të qëndrueshme, e cila informon për llojin e rrezikut, klasifikimin e mbetjeve, ndalimin e duhanit dhe të çdo burimi ndezjeje, përdorimin e pajisjeve të mbrojtjes personale, si dhe për procedurat dhe kontaktet për reagim në raste emergjence.
2. Sinjalistika vendoset në hyrje të zonës së magazinimit, në vendet e depozitimit dhe në çdo hapësirë tjetër ku ekziston rrezik për personelin, publikun ose mjedisin, duke siguruar identifikim të menjëhershëm dhe orientim të qartë për masat e sigurisë.
3. Zonat e caktuara për magazinimin e kategorive të papajtueshme të mbetjeve të rrezikshme identifikohen dhe shënjohen qartë, në mënyrë që të parandalohet përzierja ose kontakti ndërmjet mbetjeve që mund të shkaktojnë reaksione të rrezikshme, zjarr, shpërthim ose çlirim të substancave toksike.
4. Shenjat paralajmëruese dhe informacioni i sigurisë janë në përputhje me legjislacionin në fuqi për sinjalistikën e sigurisë në vendin e punës dhe me legjislacionin në fuqi për klasifikimin, etiketimin dhe ambalazhimin e kimikateve.
5. Operatori i autorizuar siguron mirëmbajtjen dhe zëvendësimin e sinjalistikës së dëmtuar, të paqartë ose të paplotë, në mënyrë që informacioni i sigurisë të mbetet i lexueshëm dhe efektiv në çdo kohë.

Neni 16
Afatet e magazinimit të përkohshëm

1. Magazinimi i përkohshëm i mbetjeve të rrezikshme lejohet vetëm për periudhën e nevojshme për grumbullimin, organizimin e transportit dhe dorëzimin e mbetjes te operatori i autorizuar për trajtim, rikuperim ose asgjësim.
2. Afati i magazinimit të mbetjeve të rrezikshme përcaktohet në varësi të destinacionit të tyre, si më poshtë:
a) për mbetjet e rrezikshme të magazinuara përkohësisht në vendin e gjenerimit, afati i magazinimit nuk tejkalon 6 (gjashtë) muaj;
b) për mbetjet e rrezikshme të destinuara për rikuperim, afati i magazinimit përpara kryerjes së operacionit të rikuperimit nuk tejkalon 3 (tre) vjet;
c) për mbetjet e rrezikshme të destinuara për asgjësim, afati i magazinimit përpara kryerjes së operacionit të asgjësimit nuk tejkalon 1 (një) vit.
2. Gjatë gjithë periudhës së magazinimit të përkohshëm, zotëruesi i mbetjeve të rrezikshme respekton kushtet e përcaktuara në lejen e tij të mjedisit, kur është i pajisur me të.
3. Operatori i autorizuar që kryen magazinimin e përkohshëm mban evidencë të saktë për datën e krijimit, të pranimit, të magazinimit dhe të dorëzimit të mbetjeve të rrezikshme, në mënyrë që të garantohet gjurmueshmëria e plotë e tyre dhe respektimi i afateve të pikës 2 të këtij neni.
4. Kur operatori i autorizuar konstaton se, për arsye teknike, logjistike ose emergjente, mbetjet nuk mund të dorëzohen brenda afateve të pikës 2 të këtij neni, ai njofton Agjencinë Kombëtare të Mjedisit dhe strukturën përgjegjëse për inspektimin në fushën e mjedisit përpara mbarimit të afatit dhe zbaton masat e sigurisë të parashikuara në nenin 14 dhe në shtojcën 3 të këtij vendimi. Njoftimi nuk e zgjat afatin e pikës 2 të këtij neni.

KREU V
GRUMBULLIMI, TRANSPORTI, GJURMUESHMËRIA DHE DOKUMENTIMI I MBETJEVE TË RREZIKSHME

Neni 17
Kërkesat për subjektet që kryejnë veprimtari me mbetjet e rrezikshme

Subjektet që kryejnë veprimtari të grumbullimit, transportit, ruajtjes ose trajtimit të mbetjeve të rrezikshme duhet të jenë të pajisura me lejet dhe licencat përkatëse, sipas llojit të veprimtarisë që ushtrojnë dhe në përputhje me legjislacionin në fuqi për lejet dhe licencat.
1. Transportuesi i mbetjeve të rrezikshme duhet të jetë i pajisur me licencën përkatëse për transportin e mbetjeve dhe të përdorë mjete transporti të regjistruara dhe të pajisura në përputhje me kërkesat e legjislacionit në fuqi për transportin e mallrave të rrezikshme.
2. Marrësi në dorëzim i mbetjeve të rrezikshme duhet të jetë i pajisur me lejen e mjedisit dhe autorizimet përkatëse për kryerjen e operacionit të planifikuar të rikuperimit ose të asgjësimit të mbetjeve.

Neni 18
Grumbullimi

1. Mbetjet e rrezikshme grumbullohen dhe ruhen veçmas nga mbetjet jo të rrezikshme, si dhe nga kategoritë e tjera të mbetjeve të rrezikshme që, për shkak të vetive të tyre fizike, kimike ose biologjike, janë të papajtueshme me to.
2. Operatori i autorizuar për grumbullimin e mbetjeve të rrezikshme verifikon, përpara marrjes në dorëzim, ambalazhimin, etiketimin dhe dokumentacionin shoqërues të mbetjeve, sipas kërkesave të këtij vendimi. Kur konstatohen parregullsi ose mospërputhje, mbetjet nuk pranohen deri në korrigjimin e tyre nga zotëruesi i mbetjeve.
3. Operatori i autorizuar që kryen veprimtarinë e grumbullimit të mbetjeve të rrezikshme është përgjegjës për pajisjen e njësive të lëvizshme të përdorura për grumbullimin dhe të mjeteve të transportit, me pajisjet dhe materialet e nevojshme për parandalimin e derdhjeve, aksidenteve dhe ndotjeve aksidentale. Këto pajisje përfshijnë, materiale për përthithjen dhe, neutralizimin e derdhjeve, pajisje për mbrojtjen e personelit, mjete për izolimin e zonës së rrezikut, si dhe pajisje të tjera të përshtatshme për ndërhyrjen emergjente, në përputhje me llojin e mbetjeve të rrezikshme që grumbullohen.

Neni 19
Transporti

1. Transporti i mbetjeve të rrezikshme kryhet me mjete që plotësojnë kërkesat e pikës 1, të nenit 44, të ligjit nr. 57/2025, “Për menaxhimin e integruar të mbetjeve”, si dhe kërkesat e legjislacionit në fuqi për transportin e mallrave të rrezikshme.
2. Kur transporti i mbetjeve të rrezikshme kryhet nga një transportues i jashtëm, ndërmjet dorëzuesit dhe transportuesit lidhet kontratë transporti, e cila përcakton detyrimet e palëve, përfshirë përgjegjësinë për transportimin dhe dorëzimin e mbetjeve në destinacionin e përcaktuar, si dhe mënyrën e dokumentimit të dorëzimit. Transportuesi duhet të jetë i licencuar me kategorinë III 2B sipas legjislacionit në fuqi “Për licencat, autorizimet dhe lejet në Republikën e Shqipërisë” dhe të kryejë transportin vetëm me mjete që plotësojnë kërkesat e legjislacionit për transportin e mallrave të rrezikshme. 
3. Kur transporti i mbetjeve të rrezikshme kryhet nga transportues të licencuar për të tretë ose me qira, ai është i mbështetur mbi kontratën e transportit midis palëve, në të cilën përcaktohet detyrimisht personi përgjegjës për garantimin e mbërritjes në destinacion të mbetjeve të rrezikshme brenda afateve të përcaktuara në pikën 4 të këtij neni. Kur transporti i mbetjeve të rrezikshme kryhet me mjetet e vetë dorëzuesit apo të marrësit, këta duhet të jenë të pajisur me licencën përkatëse për transportin e mbetjeve të rrezikshme, sipas legjislacionit në fuqi. Në këtë rast, kontrata e transportit nuk është e nevojshme.
4. Transportuesi dorëzon mbetjet e rrezikshme tek marrësi brenda 72 orëve nga data e nisjes, sipas përcaktimit në pjesën “C/13” të dokumentit të dorëzimit. 
5. Në rast se transportuesi është në pamundësi të respektimit të këtij afati, për shkaqe teknike të automjetit ose për shkaqe shëndetësore të drejtuesit të mjetit, ai njofton menjëherë dërguesin dhe marrësin e mbetjeve të rrezikshme në numrat e telefonit apo me mënyrat e komunikimit të parashikuara sipas shtojcës 4 në pjesën A/10 bashkëlidhur, dhe merr masat për sigurimin e një transporti alternativ, në përmbushje të afatit kohor të përcaktuar në pikën 4 të këtij neni.
6. Transportuesi, në rastet kur marrësi refuzon plotësisht apo pjesërisht marrjen në dorëzim të ngarkesës, i kthen mbetjet e rrezikshme tek dorëzuesi brenda 72 orëve nga dita e refuzimit.
7. Rregjistrimi mjeteve për transportin e mjeteve të rrezikshme, kryhet në përputhje me legjilsacionin në fuqi për transportin e mallrave të rrezikshme. 

Neni 20
Dokumenti i dorëzimit
1. Çdo transferim i mbetjeve të rrezikshme brenda territorit të Republikës së Shqipërisë, nga krijuesi ose zotëruesi i tyre te grumbulluesi, transportuesi, ndërmjetësi ose operatori i autorizuar, kryhet detyrimisht nëpërmjet dokumentit të dorëzimit, në format fizik ose elektronik. Dokumenti i dorëzimit, i cili përmban një kod unik identifikimi, plotësohet dhe nënshkruhet nga dorëzuesi, transportuesi dhe marrësi i mbetjeve të rrezikshme.
2. Dokumenti i dorëzimit shoqëron mbetjet e rrezikshme gjatë transferimit, përfshirë rastet kur zotëruesi i tyre i transporton ato ndërmjet dy vendeve të veprimtarisë së tij brenda territorit të Republikës së Shqipërisë.
3. Dorëzuesi i mbetjeve të rrezikshme, përpara largimit të tyre nga vendi ku gjenerohen ose ruhen, plotëson dokumentin e dorëzimit, sipas formatit të përcaktuar në shtojcën 4 që i bashkëlidhet këtij vendimi dhe është pjesë përbërëse e tij.
4. Dorëzuesi plotëson të gjitha të dhënat që lidhen me identifikimin e mbetjes, krijuesin dhe zotëruesin e saj, sasinë, formën fizike, ambalazhimin, destinacionin dhe operacionin e planifikuar të rikuperimit ose asgjësimit.
5. Dorëzuesi siguron saktësinë dhe plotësinë e informacionit të pasqyruar në dokumentin e dorëzimit, në përputhje me klasifikimin e mbetjes sipas Katalogut të Mbetjeve dhe karakteristikat e saj.
6. Dorëzuesi siguron që dokumenti i dorëzimit të përmbajë të dhënat e identifikimit të transportuesit, marrësit dhe vendit të destinacionit të mbetjeve të rrezikshme.
7. Dorëzuesi pajis transportuesin me dokumentin e dorëzimit, i cili shoqëron mbetjet e rrezikshme gjatë gjithë procesit të transferimit deri në destinacionin e përcaktuar.
8. Dorëzuesi plotëson të dhënat që kërkohen në pjesët “A”, “B” dhe “D” të dokumentit të dorëzimit; transportuesi plotëson të dhënat që kërkohen në pjesën “C” të këtij dokumenti, dhe marrësi plotëson ato që kërkohen në pjesën “E” të dokumentit të dorëzimit.
9. Dorëzuesi ndjek përfundimin e procesit të transfertës dhe administron konfirmimin e marrjes së mbetjeve nga marrësi në dorëzim, si dhe vërtetimin e kryerjes së operacionit të rikuperimit ose të asgjësimit nga operatori i impiantit në destinacionin përfundimtar.
10. Dorëzuesi, për çdo transfertë, i dërgon elektronikisht nga një kopje të dokumenteve të dorëzimit të plotësuar e të nënshkruar elektronikisht nga palët Agjencisë Kombëtare të Mjedisit, nëpërmjet portalit unik qeveritar e-Albania.
11. Marrësi në dorëzim, brenda 30 (tridhjetë) ditëve nga data e marrjes së mbetjeve të rrezikshme, i dërgon dorëzuesit konfirmimin me shkrim për marrjen e mbetjeve dhe dokumentin e dorëzimit në dy kopje, të plotësuar dhe të nënshkruar nga personat e përcaktuar në pikën 1 të këtij neni.
12. Komunikimi ndërmjet personave që angazhohen në procesin e dorëzimit të mbetjeve të rrezikshme bëhet në formë shkresore ose në formë elektronike. Dokumenti i dorëzimit është i vlefshëm në formë elektronike vetëm nëse është plotësuar dhe nënshkruar nga personat e përcaktuar në pikën 1 të këtij neni.
13. Marrësi, në rastin kur refuzon të marrë në dorëzim, plotësisht apo pjesërisht, ngarkesën me mbetje të rrezikshme, informon me shkrim dërguesin për arsyet e refuzimit dhe plotëson pjesën “E/3” të dokumentit të dorëzimit, duke specifikuar llojin e mbetjes së rrezikshme, kodin sipas Katalogut të Mbetjeve, sasinë dhe formën fizike të mbetjes/mbetjeve të rrezikshme që refuzohet, sipas specifikimeve të dhëna në pjesët “B/3” dhe “B/4” të dokumentit të dorëzimit.
14. Dorëzuesi administron dhe ruan dokumentin e dorëzimit, përfshirë konfirmimin e marrjes së mbetjeve dhe vërtetimin e kryerjes së operacionit të rikuperimit ose të asgjësimit, si dhe dokumentacionin shoqërues për çdo transfertë dhe i vë ato në dispozicion të Agjencisë Kombëtare të Mjedisit dhe strukturës përgjegjëse për inspektimin në fushën e mjedisit, me kërkesë të tyre.
15. Dorëzuesi, transportuesi dhe marrësi në dorëzim i dërgojnë Agjencisë Kombëtare të Mjedisit, çdo 3 (tre) muaj, brenda datës 15 (pesëmbëdhjetë) të muajit që pason tremujorin, informacionin për dorëzimet e mbetjeve të rrezikshme, në rrugë elektronike, nëpërmjet Sistemit të Integruar Mjedisor (në vijim “SIM”). Informacioni përmban, për çdo dokument dorëzimi, identifikuesin e tij unik, kodet dhe sasitë e mbetjeve, palët dhe operacionin e trajtimit.

Neni 21
Gjurmueshmëria dhe raportimi

1. Gjurmueshmëria e mbetjeve të rrezikshme sigurohet në të gjitha fazat e menaxhimit të tyre, nga krijimi deri në destinacionin përfundimtar, nëpërmjet dokumentimit, regjistrimit dhe raportimit të të dhënave për çdo mbetje dhe çdo transferim të saj.
2. Për identifikimin dhe gjurmimin e çdo transferimi të mbetjeve të rrezikshme përdoret kodi unik i dokumentit të dorëzimit i cili përbëhet nga dy pjesë. Pjesa e parë e tij miratohet nga Agjencia Kombëtare e Mjedisit (AKM), pas paraqitjes së kërkesës në mënyrë elektronike nga dorëzuesi, nëpërmjet portalit unik qeveritar e-Albania. AKM-ja shqyrton kërkesën dhe verifikon të dhënat e kërkuesit, nëpërmjet ekstraktit të Qendrës Kombëtare të Biznesit (QKB) dhe licencës III.2.B.
3. Në rast se gjatë verifikimit konstatohet se dokumentacioni i paraqitur është i paplotë ose përmban pasaktësi, AKM-ja njofton kërkuesin nëpërmjet portalit e-Albania, duke i kërkuar plotësimin ose korrigjimin e tij brenda 7 (shtatë) ditëve pune nga data e njoftimit. Në rast të mosplotësimit të dokumentacionit ose moskorrigjimit të pasaktësive brenda këtij afati, kërkesa nuk pranohet. Kërkuesi njoftohet elektronikisht, nëpërmjet portalit e-Albania, për arsyet e mospranimit, ndërsa kërkesa i kthehet elektronikisht.
4. Agjencia Kombëtare e Mjedisit miraton pjesën e parë të kodit unik brenda 5 (pesë) ditëve pune nga data e paraqitjes së kërkesës.
5. Pjesa e parë e kodit unik është individuale dhe e papërsëritshme për çdo subjekt që transferon mbetje të rrezikshme. Pjesa e dytë e kodit unik vendoset nga vetë dorëzuesi dhe ndryshon për çdo transfertë. 
6. Përcaktimi i kodit unik bëhet sipas metodologjisë në shtojcën 5, bashkëlidhur këtij vendimi.
7. Krijuesi, zotëruesi, grumbulluesi, transportuesi, ndërmjetësi dhe operatori i autorizuar për trajtimin e mbetjeve të rrezikshme janë të detyruar të raportojnë të dhënat për mbetjet që krijojnë, zotërojnë ose administrojnë, në përputhje me përgjegjësitë përkatëse dhe kërkesat e këtij vendimi.
8. Raportimi, administrimi, përditësimi dhe shkëmbimi i të dhënave lidhur me mbetjet e rrezikshme, kryhet nëpërmjet Sistemit të Integruar Mjedisor (SIM), të krijuar me vendimin nr. 672, datë 12.11.2025, të Këshillit të Ministrave, “Për krijimin e bazës së të dhënave shtetërore të Sistemit të Integruar Mjedisor”.
9. Agjencia Kombëtare e Mjedisit, në cilësinë e institucionit administrues të SIM-it, siguron regjistrimin, administrimin, përditësimin dhe përpunimin e të dhënave për mbetjet e rrezikshme, me qëllim garantimin e gjurmueshmërisë së tyre nga krijimi deri në destinacionin përfundimtar.
10. Të dhënat që regjistrohen dhe raportohen në SIM përfshijnë, të paktën:
a) identifikimin e krijuesit dhe të zotëruesit të mbetjes;
b) kodin dhe përshkrimin e mbetjes sipas Katalogut të Mbetjeve; 
c) sasinë, natyrën dhe karakteristikat e mbetjes; 
ç)  kodin unik të transfertës dhe të dhënat e dokumentit të dorëzimit sipas shtojcës 4 dhe shtojcës 5 pjesë përbëse e këtij vendimi; 
d) identifikimin e transportuesit dhe të marrësit në dorëzim; 
dh)   datën e transferimit dhe destinacionin e mbetjes; 
e) operacionin e rikuperimit ose të asgjësimit të mbetjes; 
ë) konfirmimin e marrjes në dorëzim dhe vërtetimin e kryerjes së operacionit përfundimtar.
11. Operatori i autorizuar për trajtimin e mbetjeve të rrezikshme, në cilësinë e marrësit në dorëzim konfirmon në SIM marrjen në dorëzim të mbetjeve dhe sasinë e tyre të përcaktuar nëpërmjet peshimit real, brenda 24 (njëzet e katër) orëve nga mbërritja e tyre në impiant. Operatori ngarkon në SIM dokumentacionin që vërteton kryerjen e operacionit të rikuperimit ose të asgjësimit, brenda 30 (tridhjetë) ditëve nga data e pranimit të mbetjeve.
12. Në rast se nga verifikimi dhe rakordimi i të dhënave në SIM evidentohen mospërputhje ndërmjet sasive të deklaruara ose mungesë e konfirmimit të marrjes në dorëzim brenda afatit të përcaktuar në pikën 11 të këtij neni, Agjencia Kombëtare e Mjedisit njofton strukturën përgjegjëse për inspektimin në fushën e mjedisit, brenda 24 (njëzet e katër) orëve nga konstatimi. Struktura përgjegjëse për inspektimin kryen verifikimin në terren brenda 48 (dyzet e tetë) orëve nga marrja e njoftimit, në rastet që lidhen me mbetje me rrezikshmëri të lartë, dhe brenda 5 (pesë) ditëve pune për mospërputhjet e tjera dokumentare, sipas kompetencave dhe procedurave të përcaktuara në legjislacionin në fuqi.
13. Në rast të ndërprerjes ose të mosfunksionimit të përkohshëm të SIM-it për shkaqe teknike, transferimi i mbetjeve të rrezikshme dokumentohet nëpërmjet dokumentit fizik të dorëzimit. Subjektet e përfshira në transferim janë të detyruara të regjistrojnë dhe të raportojnë në SIM të dhënat dhe dokumentacionin përkatës brenda 48 (dyzet e tetë) orëve nga rikthimi në funksion i sistemit.
14. Të dhënat dhe dokumentacioni për mbetjet e rrezikshme ruhen dhe administrohen në SIM për periudhën e përcaktuar në legjislacionin në fuqi dhe vihen në dispozicion të autoriteteve kompetente, në përputhje me të drejtat e aksesit dhe kompetencat e tyre ligjore.

Neni 22
Mbajtja e evidencave

1. Krijuesit, zotëruesit, grumbulluesit, transportuesit, tregtarët, agjentët dhe marrësit në dorëzim mbajnë, sipas rendit kohor, evidenca për mbetjet e rrezikshme të menaxhuara prej tyre.
2. Evidencat përfshijnë të paktën:
a) origjinën dhe kodin e mbetjes;
b) klasifikimin dhe vetitë e rrezikshme;
c) sasinë dhe gjendjen fizike të mbetjes;
ç)  llojin e ambalazhit;
d) datën e transfertës;
dh) identitetin e transportuesit dhe mënyrën e transportit;
e) identitetin e marrësit në dorëzim dhe destinacionin e mbetjes;
ë)  shpeshtësinë e grumbullimit;
f) mënyrën e trajtimit;
g) identifikuesin unik të transfertës;
gj) për operatorët e trajtimit, sasinë e produkteve dhe të materialeve që përftohen nga përgatitja për ripërdorim, riciklimi ose operacionet e tjera të rikuperimit.
3. Evidencat dhe dokumentacioni mbështetës ruhen për të paktën 3 (tre) vjet dhe u vihen në dispozicion Agjencisë Kombëtare të Mjedisit, strukturës përgjegjëse për inspektimin në fushën e mjedisit dhe zotëruesit të mëparshëm të mbetjeve, kur e kërkojnë.
4. Evidencat dhe të dhënat për transfertat individuale të mbetjeve të rrezikshme raportohen në SIM brenda afatit të pikës 8, të nenit 21, të këtij vendimi.

KREU VI
DETYRIMET E SUBJEKTEVE

Neni 23
Detyrimet e krijuesit ose të zotëruesit fillestar të mbetjeve të rrezikshme

1. Krijuesi ose zotëruesi fillestar i mbetjeve të rrezikshme:
a) identifikon dhe klasifikon mbetjet e rrezikshme sipas nenit 6 të këtij vendimi;
b) siguron ndarjen e mbetjeve sipas kategorive dhe nuk lejon përzierjen e tyre në përputhje me nenin 41 të Ligjit 57/2025 “Për menaxhimin e integruar të mbetjeve”. 
c) i ambalazhon, i etiketon dhe i shënjon mbetjet e rrezikshme sipas kërkesave të këtij vendimi;
ç)   siguron magazinimin e përkohshëm të mbetjeve të rrezikshme në kushte që mbrojnë shëndetin e njeriut dhe mjedisin;
d) mban evidenca për mbetjet e rrezikshme që krijon dhe menaxhon, sipas nenit 22 të këtij vendimi;
dh)  siguron plotësimin e dokumentit të dorëzimit dhe saktësinë e informacionit të përfshirë në të;
e) dorëzon mbetjet e rrezikshme vetëm te persona fizikë ose juridikë të autorizuar për grumbullimin, transportin, trajtimin, rikuperimin ose asgjësimin e tyre;
ë)   siguron që transferta e mbetjeve të rrezikshme të kryhet në përputhje me kërkesat e legjislacionit në fuqi për transportin e mallrave të rrezikshme, kur ai zbatohet;
f) regjistron dhe raporton të dhënat përkatëse në SIM, sipas pikës 8, të nenit 21, të këtij vendimi.
2. Krijuesi ose zotëruesi fillestar mban përgjegjësi për saktësinë e informacionit të dhënë në dokumentacionin që shoqëron mbetjet e rrezikshme deri në çastin e dorëzimit të tyre te operatori i autorizuar.

Neni 24
Detyrimet e grumbulluesit, të transportuesit dhe të marrësit në dorëzim

1. Grumbulluesi dhe transportuesi pranojnë mbetje të rrezikshme vetëm kur ato janë të identifikuara dhe kur ambalazhimi, etiketimi dhe dokumentacioni shoqërues janë në përputhje me këtë vendim, përveç rasteve emergjente të pikës 2, të nenit 7, të këtij vendimi. Përpara pranimit të mbetjeve, grumbulluesi ose transportuesi verifikon:
a) përputhshmërinë e ambalazhimit dhe të etiketimit;
b) praninë dhe plotësinë e dokumentit të dorëzimit;
c) përputhjen ndërmjet mbetjes së deklaruar dhe dokumentacionit shoqërues.
2. Marrësi në dorëzim kontrollon mbetjet e rrezikshme në çastin e pranimit, përfshirë verifikimin e identitetit, të sasisë, të ambalazhimit, të etiketimit dhe të dokumentacionit shoqërues, dhe konfirmon pranimin, refuzimin ose pranimin me kushte. Pranimi me kushte bëhet kur mospërputhjet e konstatuara nuk paraqesin rrezik për shëndetin e njeriut ose për mjedisin dhe korrigjohen nga dorëzuesi përpara shkarkimit të mbetjeve.
3. Kur konstatohet mospërputhje ndërmjet mbetjes së dorëzuar dhe dokumentacionit shoqërues, marrësi në dorëzim e shënon atë në dokumentin e dorëzimit dhe njofton menjëherë dorëzuesin dhe transportuesin dhe, kur rreziku është serioz, strukturën përgjegjëse për inspektimin në fushën e mjedisit.
4. Grumbulluesi, transportuesi dhe marrësi në dorëzim sigurojnë regjistrimin dhe raportimin e të dhënave përkatëse në SIM, sipas pikës 3, të nenit 21, të këtij vendimi.

Neni 25
Trajnimi

1. Krijuesit, zotëruesit, grumbulluesit, transportuesit dhe operatorët e autorizuar trajnojnë personat që kryejnë identifikimin, klasifikimin, ambalazhimin, etiketimin, magazinimin e përkohshëm dhe transportin e mbetjeve të rrezikshme, për çështjet e pikës 2 të këtij neni.
2. Trajnimi mbulon të paktën:
a) identifikimin dhe klasifikimin e mbetjeve të rrezikshme;
b) ndarjen sipas kategorive dhe pajtueshmërinë e mbetjeve;
c) kërkesat për ambalazhimin, etiketimin dhe magazinimin;
d) ç) dokumentimin, gjurmueshmërinë dhe raportimin e të dhënave;
e) d) kërkesat për transportin e mbetjeve të rrezikshme, kur zbatohen;
f) dh) masat e sigurisë dhe të mbrojtjes së shëndetit në punë;
g) e) procedurat e reagimit ndaj incidenteve, derdhjeve, rrjedhjeve dhe situatave emergjente;
h) ë) masat për mbrojtjen e mjedisit dhe parandalimin e ndotjes.
3. Trajnimi përsëritet sa herë ndryshojnë kërkesat e këtij vendimi, procedurat e punës ose kushtet teknike të menaxhimit të mbetjeve të rrezikshme. Subjektet e pikës 1 të këtij neni mbajnë evidencë për trajnimet e kryera dhe ia vënë atë në dispozicion strukturës përgjegjëse për inspektimin në fushën e mjedisit, kur e kërkon.


KREU VII
KONTROLLI DHE MASAT ADMINISTRATIVE

Neni 26
Kontrolli
1. Struktura përgjegjëse për inspektimin në fushën e mjedisit kontrollon zbatimin e këtij vendimi.
2. Për qëllime kontrolli, inspektorët verifikojnë origjinën, llojin, sasinë dhe destinacionin e mbetjeve, si dhe mjediset, ambalazhimin, etiketimin, mjetet e transportit, kushtet e magazinimit të përkohshëm, dokumentet dhe evidencat përkatëse, sipas kërkesave të këtij vendimi dhe të legjislacionit në fuqi për inspektimin.
3. Kur konstatohen shkelje që paraqesin rrezik të menjëhershëm, struktura përgjegjëse për inspektimin në fushën e mjedisit merr masat urgjente sipas pikës 4, të nenit 78, të ligjit nr. 57/2025, “Për menaxhimin e integruar të mbetjeve”, dhe të legjislacionit në fuqi për inspektimin.

Neni 27
Autoritetet përgjegjëse

1. Ministria përgjegjëse për mjedisin ndjek dhe koordinon zbatimin e këtij vendimi.
2. Agjencia Kombëtare e Mjedisit administron informacionin dhe dokumentacionin për transferimet e mbetjeve të rrezikshme, SIM-in për mbetjet dhe regjistrin e mjeteve të transportit, sipas këtij vendimi.
3. Struktura përgjegjëse për inspektimin në fushën e mjedisit kontrollon zbatimin e këtij vendimi dhe vepron sipas neneve 77 dhe 78 të ligjit nr. 57/2025, “Për menaxhimin e integruar të mbetjeve”.

Neni 28
Kundërvajtjet administrative

Shkeljet e kërkesave të këtij vendimi, që përbëjnë kundërvajtje administrative sipas pikave 1, 17, 18, 19, 20, 21, 22, 23 dhe 24, të nenit 77, të ligjit nr. 57/2025, “Për menaxhimin e integruar të mbetjeve”, ndëshkohen sipas atyre pikave. Masat administrative merren sipas nenit 78 të të njëjtit ligj.

KREU VIII
DISPOZITA KALIMTARE DHE TË FUNDIT

Neni 29
Dispozita kalimtare

1. Personat fizikë dhe juridikë që, në datën e hyrjes në fuqi të këtij vendimi, ushtrojnë veprimtari të lidhura me mbetjet e rrezikshme, marrin masat për përputhjen me këtë vendim brenda 6 (gjashtë) muajve nga hyrja e tij në fuqi.
2. Deri në mbarimin e afatit të pikës 1 të këtij neni, mund të përdoren etiketat dhe formulari i dokumentit të dorëzimit, të përdorura përpara hyrjes në fuqi të këtij vendimi, me kusht që të përmbajnë të dhënat e nenit 13 dhe të dhënat në pjesët “A”, “B” dhe “D” të shtojcës 4 të këtij vendimi.
3. Deri në vënien në funksionim të modulit të dokumentit të dorëzimit në SIM, sipas pikës 3 të nenit 81, të ligjit nr. 57/2025, “Për menaxhimin e integruar të mbetjeve”, dokumenti i dorëzimit hartohet në letër dhe mban numrin rendor që i cakton dorëzuesi, ndërsa informacioni i pikës 15, të nenit 20, të këtij vendimi, i dërgohet Agjencisë Kombëtare të Mjedisit në rrugë elektronike.

Neni 30
Shfuqizime

Me hyrjen në fuqi të këtij vendimi, vendimi nr. 371, datë 11.6.2014, i Këshillit të Ministrave, “Për miratimin e rregullave për dorëzimin e mbetjeve të rrezikshme dhe të dokumentit të dorëzimit të tyre”, i ndryshuar, shfuqizohet.

Neni 31
Hyrja në fuqi

Ky vendim hyn në fuqi pas botimit në Fletoren Zyrtare.


KRYEMINISTËR
Edi Rama

SHTOJCA 1
KËRKESAT MINIMALE PËR AMBALAZHIMIN SIPAS LLOJIT TË MBETJES SË RREZIKSHME
1. Parime të përgjithshme
a) Ambalazhi zgjidhet sipas gjendjes fizike, vetive të rrezikshme, sasisë, kohëzgjatjes së magazinimit dhe mënyrës së transportit.
b) Përdoren vetëm ambalazhe që nuk reagojnë me mbetjen dhe që garantojnë mbajtjen e sigurt të saj.
c) Kur kërkohet nga legjislacioni në fuqi për transportin e mallrave të rrezikshme, përdoren ambalazhe të certifikuara ose të miratuara sipas standardeve përkatëse.
2. Kërkesa sipas kategorive kryesore
a) Mbetjet e lëngshme të rrezikshme ruhen në fuçi, bidona, kontejnerë për volume të mëdha ose depozita hermetike, rezistente ndaj rrjedhjes, dhe vendosen në sistem mbajtjeje dytësore.
b) Mbetjet e rrezikshme në formë pluhuri ose granulash ruhen në qese të forta shumështresore, fuçi ose enë të mbyllura që parandalojnë shpërndarjen në ajër.
c) Llumi dhe pastat ruhen në enë të mbyllura dhe të papërshkueshme, që parandalojnë rrjedhjen dhe ndarjen e fraksioneve të lëngshme.
ç) Mbetjet e mprehta ose prerëse ruhen në enë të ngurta, rezistente ndaj shpimit, që mbyllen në mënyrë të sigurt.
d) Mbetjet me përmbajtje merkuri ose artikujt e brishtë, përfshirë llambat, ruhen në kuti ose ambalazhe që parandalojnë thyerjen dhe çlirimin e substancave të rrezikshme.
dh) Mbetjet reaktive, oksiduese ose shumë të ndezshme ruhen veçmas, në ambalazhe të posaçme dhe larg burimeve të nxehtësisë, të ndezjes dhe materialeve të papajtueshme.
e) Bateritë dhe akumulatorët e përdorur ruhen në enë të posaçme, rezistente ndaj acidit ose elektrolitit, me masa për shmangien e qarkut të shkurtër, të derdhjes dhe të kontaktit me ujin, sipas rastit.
ë) Ambalazhimi i mbetjeve me origjinë shëndetësore ose me rrezik biologjik kryhet edhe sipas legjislacionit të posaçëm në fuqi.
3. Mbyllja e ambalazhit
Çdo ambalazh mbyllet menjëherë pas mbushjes dhe përpara çdo lëvizjeje ose magazinimi.
4. Ripërdorimi i ambalazhit
Ripërdorimi i ambalazhit lejohet vetëm kur ai është teknikisht i rregullt, i pastër dhe i përshtatshëm për mbetjen e re.





SHTOJCA 2
MODELI MINIMAL I ETIKETËS PËR AMBALAZHIMIN E MBETJEVE TË RREZIKSHME
1. Fusha e zbatimit
Kjo shtojcë përcakton elementet minimale të etiketës që vendoset mbi çdo ambalazh, enë, depozitë, kontejner për volume të mëdha, ambalazh të jashtëm ose mjet tjetër mbajtës që përmban mbetje të rrezikshme gjatë grumbullimit, transportit dhe magazinimit të përkohshëm.
2. Të dhënat minimale të etiketës
Etiketa përmban të dhënat e pikës 3, të nenit 13, të këtij vendimi.
3. Të dhëna shtesë për transportin
Kur kërkohet nga legjislacioni në fuqi për transportin e mallrave të rrezikshme, etiketa ose shënjimi përfshin edhe:
a) numrin OKB, kur zbatohet;
b) emërtimin e saktë për transport;
c) klasën ose klasat e rrezikut;
ç) grupin e ambalazhimit, kur është i zbatueshëm;
d) shigjetat e orientimit ose shenjat e tjera të detyrueshme.
4. Kërkesa për paraqitjen e etiketës
a) Etiketa është e dukshme, e lexueshme, e qëndrueshme dhe e pashlyeshme.
b) Teksti lexohet qartë kur ambalazhi ndodhet në pozicion normal.
c) Etiketa vendoset në pjesën e jashtme të ambalazhit, në një sipërfaqe të dukshme dhe lehtësisht të kontrollueshme.
ç) Kur madhësia e ambalazhit nuk lejon vendosjen e të gjitha të dhënave në një fushë të vetme, lejohet përdorimi i një etikete kryesore dhe i një flete shoqëruese të fiksuar fort në ambalazh.
d) Etiketa mbrohet nga lagështira, gërryerja, rrezatimi diellor dhe dëmtimet mekanike.
5. Përmasat minimale
a) Për ambalazhet me vëllim deri në 5 (pesë) litra ose me peshë deri në 5 (pesë) kg, etiketa nuk është më e vogël se 74 (shtatëdhjetë e katër) mm x 52 (pesëdhjetë e dy) mm.
b) Për ambalazhet me vëllim mbi 5 (pesë) litra ose me peshë mbi 5 (pesë) kg, etiketa nuk është më e vogël se 105 (njëqind e pesë) mm x 74 (shtatëdhjetë e katër) mm.
c) Për depozitat, kontejnerët për volume të mëdha ose ambalazhet e mëdha, etiketa dhe shënjimet janë në përmasa të mjaftueshme për t’u lexuar dhe identifikuar qartë gjatë kontrollit dhe lëvizjes së tyre.
6. Modeli grafik i etiketës
6.1. Model standard për ambalazh të vogël ose të mesëm
	MBETJE TË RREZIKSHME / HAZARDOUS ËASTE
	

	Kodi i mbetjes
	__________________

	Përshkrimi
	__________________

	Origjina
	__________________

	Vetitë e rrezikshme
	__________________

	Gjendja fizike
	__________________

	Krijuesi / zotëruesi
	__________________

	Adresa / kontaktet
	__________________

	Nr. unik i ambalazhit / lotit
	__________________

	Data e ambalazhimit / e fillimit të magazinimit
	__________________

	Sasia
	__________________

	Kujdes / emergjencë
	__________________

	Nr. OKB / klasa / shenjat e transportit (kur zbatohen)
	__________________



6.2. Vendosja grafike e elementeve të rrezikut në etiketë
a) Titulli “MBETJE TË RREZIKSHME / HAZARDOUS WASTE” vendoset në pjesën e sipërme, i dallueshëm qartë nga pjesa tjetër e tekstit.
b) Kur kërkohen piktograma ose shenja të transportit, ato vendosen në anën e djathtë ose në pjesën e poshtme të etiketës, pa mbuluar fushat kryesore të të dhënave.
c) Kur përdoren më shumë se një piktogram ose shenjë, ato vendosen në mënyrë të rregullt dhe të dallueshme nga njëra-tjetra.


SHTOJCA 3
KËRKESAT MINIMALE TEKNIKE PËR ZONAT E MAGAZINIMIT TË PËRKOHSHËM
1. Kërkesa të përgjithshme
a) Zona e magazinimit të përkohshëm projektohet dhe përdoret në mënyrë që të shmangë rrjedhjen, shpërndarjen, infiltrimin, përzierjen e papajtueshme dhe kontaktin me ujërat sipërfaqësore ose nëntokësore.
b) Zona është e rrethuar, e mbyllur, e kontrolluar dhe e pajisur me sistem ose masa për kufizimin e hyrjes së paautorizuar.
2. Kërkesa teknike minimale
a) Dyshemeja është e qëndrueshme dhe e papërshkueshme.
b) Për mbetjet e lëngshme ose me rrezik rrjedhjeje, zona ka ledhe, tabaka, rezervuarë ose sisteme të tjera mbajtjeje dytësore.
c) Kur kërkohet, zona është e mbuluar për të shmangur kontaktin me reshjet dhe rrezatimin diellor të drejtpërdrejtë.
ç) Zona ka ventilim të mjaftueshëm kur magazinohen mbetje që mund të çlirojnë avuj ose gaze të rrezikshme.
d) Zona ka pajisje për fikjen e zjarrit, absorbues, materiale neutralizuese dhe mjete të tjera emergjente, sipas rrezikut të mbetjeve.
dh) Zona ka ndriçim dhe hapësirë të mjaftueshme për inspektim, lëvizje dhe ndërhyrje në emergjencë.
3. Organizimi i brendshëm
a) Mbetjet e papajtueshme ndahen fizikisht.
b) Ambalazhet vendosen në mënyrë të qëndrueshme dhe nuk grumbullohen në lartësi që rrezikojnë integritetin e tyre.
c) Çdo zonë ose nënzonë pajiset me identifikim të qartë për kategorinë e mbetjeve që mban.
ç) Mbetjet e paidentifikuara plotësisht ose me veti të pavërtetuara ruhen në zonë të veçantë, të shënjuar qartë dhe nën mbikëqyrje të posaçme, sipas nenit 8 të këtij vendimi.
4. Menaxhimi dhe kontrolli
a) Operatori i autorizuar mban regjistër të hyrje-daljeve dhe të kontrolleve periodike të ambalazheve dhe të zonës së magazinimit.
b) Operatori i autorizuar harton procedura të brendshme për emergjencat, rrjedhjet, zjarret, riambalazhimin dhe rietiketimin.
c) Personi përgjegjës për magazinimin siguron që çdo mospërputhje të korrigjohet pa vonesë.

SHTOJCA 4
FORMULARI I DOKUMENTIT TË DORËZIMIT TË MBETJEVE TË RREZIKSHME
	Kopja e dërguesit të ngarkesës
Kopja e transportuesit
Kopja e marrësit të ngarkesës
(Ruani vetëm emërtimin që është i vërtetë dhe fshini atë që është i tepërt.)

	Pjesa A. Detajet e njoftimit  

	1
	Kodi unik i dokumentit të dorëzimit
	

	2
	Mbetjet e rrezikshme të përshkruara në pjesën B do të largohen nga dorëzuesi (krijuesi):

	
	a) Emri
	

	
	b) Adresa 
	

	
	c) Telefoni
	

	
	d) E-maili
	

	
	e) Faksi 
	

	
	f) Numri i regjistrimit (NIPT)
	

	
	g) Nr.  i lejes së mjedisit III.1
	

	
	h) Nr.  e licencës të tipit III.2 B
	

	3
	Mbetjet e rrezikshme do të dërgohen tek:

	
	a) Emri
	

	
	b) Adresa 
	

	
	c) Telefoni
	

	
	d) E-maili
	

	
	f) Faksi 
	

	4
	Dorëzuesi i mbetjeve të rrezikshme (nëse është i ndryshëm nga krijuesi) është (grumbulluesi, agjenti ose tregtari) zgjidh cili jeni:

	
	a) Emri
	

	
	b) Adresa
	

	
	c) Telefoni
	

	
	d) E-maili
	

	
	e) Faksi 
	

	
	f) Numri i regjistrimit (NIPT)
	

	
	g) Nr.  i lejes së mjedisit III.1
	

	
	h) Nr.  e licencës të tipit III.2.B 
	

	5
	a) Emri
	

	
	b) Adresa
	

	
	c) Telefoni
	

	
	d) E-maili
	

	
	e) Faksi 
	

	
	f) Numri i regjistrimit (NIPT)
	

	
	g) Nr.  i lejes së mjedisit III.1
	

	
	h) Nr.  e licencës të tipit III.2.B
	

	Pjesa B. Përshkrimi i mbetjeve të rrezikshme 

	1 
	Procesi/veprimtaria që krijoi (gjeneroi) mbetje të rrezikshme ishte: 
	

	2
	Detaje për mbetjet:
(Kur grumbullohet më shumë se një lloj mbetjeje, gjithë informacioni i mëposhtëm duhet plotësuar për secilën mbetje të identifikuar sipas Katalogut Shqiptar të Mbetjeve)
(Vazhdoni në fletë të re nëse është e nevojshme)

	
	
Përshkrimi i mbetjes
	Kodi
(6-shifror) sipas Katalogut Shqiptar të Mbetjeve
	Sasia (kg)
	Komponentët kimikë/ biologjikë të mbetjeve dhe përqendrimet e tyre janë:
	Forma fizike (e gaztë, e lëngët, e ngurtë, pluhur, llum apo e përzier
	Kodi (kodet) e rrezikut
	Lloji i kontenierit, numri dhe madhësia)

	
	
	
	
	
Komponenti
	Përqendrimi
(% ose mg/kg)
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	3
	Mbetjet, të identifikuara sipas Katalogut Shqiptar të Mbetjeve, të plotësohen sipas informacionit të mëposhtëm:

	
	Kodi sipas Katalogut Shqiptar të Mbetjeve
	Lloji i (e) ambalazhit (p.sh. palët, fuçi, kontejner etj.)
	Lloji i transportit të duhur (rrugor ose hekurudhor)
	Kërkesa të veçanta gjatë transportit
	Tipi i automjetit
	Numri OKB

	
	
	
	
	
	
	

	
	
	
	
	
	
	

	
	
	
	
	
	
	

	

	Pjesa C. Vërtetimi i transportuesit

	Vërtetoj se sot mora ngarkesën dhe se detajet në pjesët A2, A3 dhe B2, dhe, sipas rastit, B3, janë të sakta dhe jam vënë në dijeni për çdo kërkesë specifike për trajtimin e tyre.

	1
	Emri
	

	2
	Në emër të (emri i kompanisë)
	

	3
	Emri i kompanisë
	

	4
	Adresa e kompanisë
	

	5
	Telefoni i kompanisë
	

	6
	E-maili i kompanisë
	

	7
	Faksi i kompanisë
	

	8
	Numri i regjistrimit të transportuesit (NIPT)
	

	9
	Numri i regjistrimit të automjetit (targa)
	

	10
	Nr. i lejes së mjedisit III.1
	

	11
	Nr. e licencës të tipit III/2 B
	

	12
	Nr. i certifikatës së miratimit të mjetit sipas ADR ose RID
Data e miratimit dhe e mbarimit të afatit të vlefshmërisë së certifikatës
	

	13
	Nënshkrimi
	

	14
	Data e nisjes
	

	15
	Ora e nisjes
	

	

	Pjesa D. Vërtetimi i dorëzuesit të ngarkesës 

	Vërtetoj se informacioni në pjesët A, B dhe C është i saktë. Transportuesi është i regjistruar dhe është vënë në dijeni për të gjitha masat e duhura përkujdesëse. Gjithashtu vërtetoj se të gjitha mbetjet e rrezikshme janë ambalazhuar dhe etiketuar siç duhet dhe transportuesi është vënë në dijeni për çdo kërkesë specifike për mënyrën e transportimit të tyre.

	1
	Emri
	

	2
	Në emër të (emri i kompanisë)
	

	3
	Emri i kompanisë
	

	4
	Adresa e kompanisë
	

	5
	Telefoni i kompanisë
	

	6
	E-maili i kompanisë
	

	7
	Faksi i kompanisë
	

	8
	Nënshkrimi
	

	9
	Data e dorëzimit
	

	10
	Ora e dorëzimit
	

	

	Pjesa E. Vërtetimi i marrësit të ngarkesës 

	Në rastet kur merret më shumë se një lloj mbetjeje, i gjithë informacioni i mëposhtëm duhet plotësuar për çdo mbetje të Katalogut Shqiptar të Mbetjeve.

	Kodi(et) i (e) mbetjeve të  marra në dorëzim sipas Katalogut Shqiptar të Mbetjeve
	Sasia e marrë në dorëzim (kg) për çdo kod sipas Katalogut Shqiptar të Mbetjeve
	Kodi i mbetjeve të refuzuara sipas Katalogut Shqiptar të Mbetjeve
	Sasia e mbetjeve të refuzuara
	Operacioni i menaxhimit të mbetjeve (kodi R ose D)

	
	
	
	
	

	
	
	
	
	

	
	
	
	
	

	
	
	
	
	

	

	1
	Vërtetoj se i kam marrë këto mbetje në adresën e dhënë në pjesën A3 më:

	
	Data e marrjes 
	

	
	Ora e marrjes 
	

	2
	Numri i regjistrimit të automjetit (targa)
	

	4
	Vërtetoj se leja e mjedisit autorizon menaxhimin e mbetjeve të përshkruara në pjesën B në adresën e dhënë në pjesën A3:

	5
	Numri i lejes së mjedisit
	

	6
	Numri i licencës III.2.B
	

	7
	Emri i personit të autorizuar për marrjen e mbetjeve të rrezikshme
	

	8
	Në emër të (emri i kompanisë)
	

	9
	Emri i kompanisë
	

	10
	Adresa e kompanisë
	

	11
	Telefoni i kompanisë
	

	12
	E-maili i kompanisë
	

	13
	Faksi i kompanisë
	

	14
	Lutemi jepni detaje, për rastet kur mbetjet refuzohen:
	

	15
	Data e refuzimit
	

	16
	Ora e refuzimit
	

	17
	Nënshkrimi
	

	18
	Pikat e kontaktit në rast emergjence gjatë transportit të mbetjeve të rrezikshme:
Dërguesi:
Transportuesi:
Marrësi:
	





SHTOJCA 5
Metodologjia e përcaktimit të kodit unik të dokumentit të dorëzimit

Kodi unik i dokumentit të dorëzimit të mbetjeve të rrezikshme përbëhet nga dy pjesë.
A. Pjesa e parë e kodit unik përmban 7 karaktere, nga të cilat 3 të parat janë shkronja dhe pjesa tjetër janë numra natyrorë. 3 shkronjat e para janë inicialet e personit fizik ose juridik apo akronimi i emrit të subjektit. 4 numrat fillojnë me 0001 për subjektin që kërkon i pari pajisjen me kodin unik. Më pas vijohet me vendosjen e numrave në rend rritës: 0002; 0003; e në vazhdim.
Shembuj 
a) Nëse personi i parë që kërkon pranë AKM-së të pajiset me kodin unik është Elmaz Kujtim Latifi, pjesa e parë e kodit unik do të jetë: EKL0001 
b) Nëse personi i dytë që kërkon pranë AKM-së të pajiset me kodin unik është subjekti General Equipments Albania, pjesa e parë e kodit unik do të jetë: GEA0001
B. Pjesa e dytë e kodit unik përmban 4 numra, nga të cilët, 2 numrat e parë tregojnë vitin në të cilin kryhet transferta dhe 2 numrat e tjerë tregojnë numrin e transfertës që po kryhet. Pjesa e dytë e kodit unik vendoset nga vetë transferuesi i mbetjeve.
Shembuj
Nëse personi i shembullit të përmendur në shkronjën “a” transferon mbetjet me datën xx.xx.2024 dhe është transferta e parë për vitin kalendarik 2024, pjesa e dytë e kodit unik do të jetë: 2401.  Kodi unik në këtë rast do të jetë: EKL00012401.
Nëse personi i shembullit të përmendur në shkronjën “a”  transferon mbetjet me datën xx.xx.2024 dhe është transferta e dytë për vitin kalendarik 2024, pjesa e dytë e kodit unik do të jetë: 2402.  Kodi unik në këtë rast do të jetë: EKL00012402.
Nëse personi i shembullit “b” më lart transferon mbetjet më datën xx.xx.2025 dhe është transferta e parë për vitin kalendarik 2025, pjesa e dytë e kodit unik do të jetë: 2501. Kodi unik në këtë rast do të jetë: GEA00012501.
Nëse personi i shembullit “b” më lart  transferon mbetjet me datën xx.xx.2025 dhe është transferta e dytë për vitin kalendarik 2025, pjesa e dytë e kodit unik do të jetë: 2502. Kodi unik në këtë rast do të jetë: GEA00012502.

